Oorsaak van vermiste seun (5) se dood bekendAramazd Andressian jr. se liggaam is gevind nadat hy op 22 April vermis geraak het. Foto: Facebook Die 35-jarige Aramazd Andressian van Kalifornië in die VSA wat skuld beken het op die moord van sy vyfjarige seun, is Woensdag tot 25 jaar tronkstraf gevonnis. Andressian het vroeër in ŉ Kaliforniese hooggeregshof erken dat hy sy seun, Aramazd Andressian jr., vermoor het te midde van ŉ voogskapstryd tussen hom en sy vervreemde vrou, Ana Estevez. Andressian jr. het op 22 April vermis geraak nadat hy nie teruggekeer het van ŉ besoek aan sy pa nie. Maroela Media het vroeër berig Andressian is twee maande ná sy seun se verdwyning in hegtenis geneem omdat hy van die moord op sy seun verdink is. Hy het aanvanklik skuld op die aanklag ontken en beweer dat hy aangeval is omdat ŉ verbyganger hom vroeër bewusteloos en met kneuswonde in ŉ plaaslike parkie gekry het. Andressian jr. se liggaam is op 2 Julie naby Lake Cachuma, net meer as 30 km noordwes van Santa Barbara, gevind. Louie Aguilera, ŉ ondersoekbeampte in die saak, het Woensdag buite die hof gesê Andressian het sy seun in ŉ motor versmoor met die baadjie wat sy kind gedra het. Hy het daarna glo vir agt ure in die motor gesit voor hy die seun se liggaam in ŉ bebosde gebied naby Lake Cachuma begrawe het. Aramazd Andressian en sy seun, Aramazd Andressian jr. (Foto: Facebook/ABC) Hy is daarna na ŉ winkel om inkopies te doen en het huis toe gery waar hy sy eie lewe sou neem, maar hy het op pad terug van plan verander. Volgens owerhede het hy in die hof gesê dat hy sy seun vermoor het om sy vrou terug te kry vir die egpaar se onstuimige egskeiding. “Ek hoop jy herleef die beeld van hoe jy ons seun vermoor het elke dag van jou onbelangrike lewe,” het Estevez vroeër vandeesmaand tydens sy pleitverhoor gesê. “Daar is geen pyn meer oor nie. Nes my seun, het ek ook gesterf,” het sy aan die media gesê. Ambrosio Rodriguez, Andressian se prokureur, het gesê hy het ŉ “diep, diep berou” oor wat gebeur het. Hy het gesê daar is nie woorde om die moord op sy seun te verdedig nie en dat Andressian volle verantwoordelikheid daarvoor neem. Andressian het herhaaldelik geweier om met die media te praat, maar wel in ŉ paar gevalle genoem die moord “was nie beplan nie”.